Миро

Мирослав Димов Костадинов, известен като Миро, е популярен български поп певец, композитор, текстописец и продуцент.
Мирослав Костадинов е роден на 10 март 1976 г. в Толбухин (днес Добрич). Неговият баща Димо Георгиев Костадинов (Добрият) е от първата генерация български преселници от Румъния, а неговата майка е наполовина гагаузка и наполовина габровка. По време на социализма баща му отказва да стане член на комунистическата партия, което води до доста трудности за семейството. Миро е второто дете след сестра си Деана. Поради заболяване на Миро той е отгледан от баба си Мария. В този период той стои неотлъчно до радиото и това е първият му досег с музиката. Връщайки се да живее при родителите си, по съвет на педагозите 6-годишният Миро е записан да учи пиано. На 8-годишна възраст взема участие в мюзикъла „Росица и вълка“ на Парашкев Хаджиев. Завършва основното си образование в ОУ „Христо Ботев“. 14-годишен решава да учи в Хуманитарната гимназия.
Въпреки че е роден в семейство на атеисти, на 14-годишна възраст Миро се присъединява към Надденоминационна църква Рема Добрич, в която е вокал и кийбордист на една от първите групи за хваление и преклонение в България. През същата 1991 г. е открит от Георги Сарандев и започва победното му шествие по фестивали.
През 1995 г. печели безапелационно фестивала „Откритие“. Годината му носи и влизане в топ 3 на „Златния Орфей“ и става представител на България на фестивала Памуккале в Турция. Гост е на The Voice of Asia заедно с Corona и Белинда Карлайл в Казахстан. През 1997 г. влиза в Българската армия, като по същото време печели „Дебют“ на Първите музикални награди на България. През този период Миро работи с Митко Щерев и Красимир Гюлмезов, но песните не носят успех на ефрейтор Миро. Излизайки от казармата, Миро се мести да живее в столицата София и пише музика за други изпълнители.
До 18-ата си година печели всички престижни национални музикални фестивали и редица международни. През 1999 г. заедно с Галина Курдова създава „Каризма“. Само за една година „Каризма“ се превръща в най-популярното име в България и печели над 50 отличия. Осем години по-късно се разпада, оставяйки зад гърба си един-единствен албум – „Еклисиаст“ и серия от номер 1 сингли – „Рискувам да те имам“, „Колко ми липсваш“, „Ще избягам ли от теб“, „Минаваш през мен“ и др. През 2008 г. Миро стартира солова кариера с албума „оМИРОтворен“, който се превръща в един от най-продаваните в българската музикална история. Миро става първият артист, признат от всички музикални гилдии в България. Хит сингълът „Губя контрол, когато“ е обявен за любима песен за последните 15 години от Дарик радио. В класацията на единствената радиомрежа за българска музика БГ Радио в Топ 20 на всички времена Миро е с безпрецедентното участие на 6 песни. През 2011 г. Миро продуцира младата изпълнителка Дивна, чийто дебют „И ти не можеш да ме спреш“ влиза директно под номер 1 в чартовете. През 2011, 2013 и 2014 г. изпълнителят е вокален треньор в телевизионното шоу „Гласът на България“, като през 2013 г. победител е участник от неговия отбор. През пролетта на 2014 г. Миро е водещ на предаването „Наистина любов“.
През лятото на 2014 г., в дует с Dim4ou, създава песента „Скочи над мен“. През 2016 г. в дует с Ирина Флорин записва песента „Тихо“.
През 2023 г. се завръща в „Гласът на България“ по bTV за десетия юбилеен сезон на предаването девет години след последния му сезон като треньор.
По време на кастинг през 1999 г. се запознава с Галина Курдова, Атанас Сребрев, Тони, Ненчо Балабанов и Орлин Павлов. Всичките те стават част от спектакъла на най-популярния клуб в България по това време – „Опера“. Посетители в заведението са княгиня Мария-Луиза, посланици и дипломати. Митко Щерев предлага на Миро и Галя да продуцира тяхна обща песен и Миро написва „Рискувам да те имам“. Впоследствие, с аранжимента на Момчил Колев, песента се превръща в хит сингъл номер 1 на България за 2001 г. Междувременно, Галя и Миро се превръщат в творчески тандем и пишат над 10 хита, които оглавяват класациите, за различни изпълнители като Тони, Сантра, Мария Илиева и Руслан Мъйнов. През 2001 г. сключват първия си договор с музикална компания „Polysound“, но 6 месеца по-късно едностранно прекратяват договора си заради неизпълнение от страна на продуцентите и следва 4-годишна съдебна битка. „Каризма“ печели проточилото се дело. Междувременно, „Каризма“ се сдобива с личен мениджър, Христина Ванчева, която я предлага на най-голямата музикална компания БМК, собственост на Слави Трифонов, Георги Милчев – Годжи и Евгени Димитров – Маестрото. Това води до сключване на договор, а БМК пренарежда приоритетните си артисти. Миро и Галя се включват в турнето „Новите варвари“ през 2001 г. и получават добър успех.
7 години подред „Каризма“ издава по един сингъл на година. Тази нетрадиционна стратегия превръща всяка нейна песен в културно събитие. „Каризма“ има и международни успехи – 1-во място на фестивала „Sun Flower“ през 2004 г., издаването на своя песен „Yurudum“ в международна компилация. „Каризма“ успява да привлече вниманието на международни продуценти, но музикантите отказват да подпишат предлаганите им договори. Планираната им раздяла през 2006 г. не се състои заради представянето на Галя в първия български VIP Brother. Миро остава с Галя за още една година, през която издават единствения си албум „Еклисиаст“, който включва първия солов сингъл на всеки един от тях. Песента на Миро „Някога преди“ се превръща и в първия му самостоятелен успех, достига до номер 1 във всички представителни класации в страната. Без скандали в медиите тази е годината, в която музикантите се разделят като приятели, каквито винаги са били.
През 2008 г., докато работи върху соловия си албум „Омиротворен“, Миро участва в музикалното риалити „Пей с мен“, чиято формула е популярен изпълнител влиза в дует с непопулярен и се борят за вота на публиката. С над 42% Миро и 11-годишната Дивна Станчева са избрани от България за победители. През септември 2008 г., без никаква реклама, излиза официалният сингъл на албума „Губя контрол, когато“. Часове след официалното излизане песента се превръща в абсолютен музикален лидер спрямо всички музикални стилове в страната. За първи път българска песен е най-ротирана в радиостанциите, като изпреварва утвърдените световни хитове, които заливат България по това време. Песента носи на Миро отличия от всички представителни награди в България, като дори получава международен приз от MAD TV Гърция. Другите сингли от албума са дует с Анелия – „Завинаги“, „Август е септември“ и дует с Крум „В едно огледало/Salma Ya Salama“ също достигнали до номер 1 в класациите. „Омиротворен“ се превръща в един от най-продаваните албуми в историята на българската музика, последвано от турнето „Омиротворен“.
През същата и следващите 3 години Миро получава награди за най-добър артист на България. През 2009 г. с утвърдителен вот от страна на журналисти и музикални критици е избран да представи България на Евровизия.
През 2009 г. Миро пуска първи сингъл от албума си „Убиваме с любов“, който впоследствие също се превръща в номер 1, но работата върху него и победното шествие на Миро в класациите е в застой заради неочакваното му избиране за български представител на Евровизия. За първи път в историята на конкурса за България представителят е избран от жури. Безапелационно изборът им се спира върху Миро. Той представя 5 песни от различни автори и публиката избира неговата авторска „Ангел си ти“, която обаче е първата песен в соло кариерата му, която не достига до номер 1 в рамките на страната. Участието на певеца в Осло на финала на конкурса е гледано с огромен интерес в България, но не успява да достигне финала, за което мнозина смятат, че е следствие от въвеждането на нов регламент за разделяне на вота – 50% от публиката и 50% от жури. За подобен проблем алармират и други артисти, включително Бони Тейлър през 2012 г. През 2010 г. Миро се отдава на активна почивка, изоставяйки работата върху втория си албум „Месия“.
През 2011 г. продуцира вече 15-годишната Дивна, с която печели „Пей с мен“. Песента „И ти не можеш да ме спреш“ се превръща в номер 2 по ротиране в България, като я изпреварва единствено Риана. Дивна оглавява музикалните класации и се превръща в млад артист номер 1 в страната. Така Миро и Дивна създават нова вълна от млади артисти в България, с което поставят началото на хип-хоп инвазията в България.
През 2011, 2013 и 2014 г. Миро става треньор в „Гласът на България“, като през 2013 г. участник от неговия отбор печели вота на зрителите – Ивайло Донков. През лятото на 2013 г. се завръща в студиото, за да работи по „Месия“, изоставяйки напълно досегашната продукция на албума.
През 2012 г. излиза песента му „Върха на планината“.
През 2013 г. Миро е посланик на Giorgio Armani за България и е под номер 8 в първата класация на сп. Forbes за български знаменитости. Същата година излиза песента му „Сувенир“, в чийто клип участва и малкият му племенник Давид.
През творческата си кариера – и като част от дует „Каризма“, и като самостоятелен артист, Миро се включва в редица социални и благотворителни кампании. Той печели и редица призове извън музикалната сцена – като личност и за влиянието си върху съвременната култура.
През 2014 г. Миро създава песента „Деца“. Малко по-късно става водещ на предаването „Наистина любов“.
На 30 септември 2015 г. Миро записва песента „Като сватбена халка“. Името на песента е избрано от феновете на Миро в официалната му Facebook страница – Миро (Official)
На 31 януари 2016 г. Миро записва песента „Има смисъл“. Песента е специално създадена за проекта Антарктида – „Послание на края на света до хората от утрешния свят“. Песента „Има смисъл“ е вдъхновена от пътеписа на Людмила Филипова „Пътуване до края на света“. По нейна идея под българския храм „Св. Иван Рилски“ на остров Ливинстън (база на Българския антарктически институт) на 24 декември 2016 г. (Рождество Христово) се поставя времева капсула за следващите 50 години с послание от днешните хора до хората от утрешния свят. „Има смисъл“ и книгата на Людмила Филипова са подарък за феновете му.
На 1 май 2016 г. Миро записва песента „Дочупи сърцето ми“. Месец по-късно създава акустична версия на песента.
На 29 януари 2017 г. Миро издава песента „Reverse“, в чиито видеоклип са използвани кадри от филма „Кредит“, а няколко дни след това излиза и песента „Гълъбо“, чийто текст е по стихотворението „Гълъбо“, от книгата на Вида Пиронкова „Броеницата на Вида“.
През пролетта на 2018 г. Миро представя режисьорския си дебют с песента си „Лошо скроен“. На 16 юни 2018 г. той печели цели три награди от Годишните Музикални Награди на БГ Радио за 2017 г. – за БГ текст, БГ песен и БГ видеоклип с песента „Гълъбо“.
На 17 април 2024 г. се провежда първия концерт на Миро в зала Арена София.
През 2017 г. Миро е поканен да участва в предаването „Като Две Капки Вода“, където 3 месеца се превъплъщава в 13 различни образа – Elton John, Фики Стораро, Britney Spears, Васил Найденов, Alice Cooper, Росица Кирилова, Ricky Martin, Милко Калайджиев, Dana International, Веселин Маринов, Ed Sheeran, Слави Трифонов и Кольо Гилъна от Контрол. Единственият образ, който му донася победа, в една от вечерите, е този на Росица Кирилова с песента ѝ „Боса по асфалта“.
През 2021 г. Миро участва в третия сезон на „Маскираният певец“ в ролята на Носорога и завършва на трето място.